
Omtale av Rick Mofinas bøker



Mørke minner



«Denne leser du på én dag (eller mer sannsynlig på tre-fire timer,

avhengig av hvor raskt øynene dine greier å følge med). Med den spennende historien og en avslutning som virkelig forbauser alle og enhver,

er dette en bok du må få med deg så fort som mulig.»

–Suspense Magazine



Uten et spor



«Mofina er en av de beste thrillerforfatterne i bransjen.»

–Library Journal



Det brennende punktet



«Rick Mofinas spennende og stramme måte å skrive på

gjør hver thriller til et adrenalinkick.»

–Tess Gerritsen, bestselgerforfatter, New York Times



Desperasjonens time



«En historie med en voldsom fart som går rett under huden på en.

Jeg ble sittende til langt på natt.»

–James Rolling, bestselgerforfatter, New York Times



Alt du frykter



«Stram stil, tøff action og skarp dialog gir et tempo som ikke lar seg stanse. Handlingen river deg med.»

–Hamilton Spectator



Hevnens vei



«En thriller uten fartsgrenser! Fantastisk lesning.»

–Michael Connelly, bestselgerforfatter, New York Times

Til minne om John Gradon




Vannet så deg, Gud,

vannet så deg og skalv,

det store dypet ristet.

Skyene øste ut vann,

det tordnet fra tunge skyer,

dine piler lynte frem og tilbake.

–Salmenes bok 77, 17-18

Wildhorse Heights i Texas

Døden var nær, men det visste ikke Jenna Cooper.

Ingen visste det.

I likhet med tusenvis av andre på markedet Old Southern Glory i den sørvestlige delen av Dallas-Forth Worth Metroplex, var hun ute etter å gjøre gode kjøp.

Jenna likte seg her. Med mer enn ni hundre selgere i bygninger og ute i friluft spredt over mer enn femten hektar ved motorveiene Hawn og Lyndon B. Johnson, var Old Southern ett av de største loppemarkedene i Texas.

Hva det enn var Jenna trengte, kunne hun alltid gjøre et kupp her.

–Hva skal du ha for disse?

Jenna rørte ved de sammenbrettede babyklærne hun hadde valgt ut og lagt i en haug på bordet til selgeren. Hettegenseren i fleece, pysjen, en sparkebukse, T-skjorter, smekker og den søte blondeblusen med matchende shorts.

Selgeren hadde på seg en caps med logoen til fotballaget Cowboys, solbriller med rosa innfatninger og en T-skjorte med teksten: Vernas Barneklær. Jenna gjettet på at hun var i slutten av sekstiårene.

–Hvor mye vil du gi for det, vennen min?

Jenna regnet med at klærne ville koste femti–seksti dollar hvis hun kjøpte nytt. Disse kom nok på rundt trettifem dollar. Hun var ikke flink til å prute, men nå om dagen hadde hun ikke noe valg. Penger var noe de ikke hadde mye av, hun, Blake og ungene.

–Kan jeg få alt for tjuefem?

Kvinnen så på datteren til Jenna, som sto og holdt i vognen der lillebroren hennes var i ferd med å våkne.

–Hvor gamle er de små? spurte hun mens hun overveide tilbudet til Jenna.

–Cassie er fire, nesten fem, og lillebroren Caleb er fem måneder.

–De er nok litt å holde styr på.

–Det kan jeg love deg.

–Ok, da skal du og englene dine få det for tjuefem.

–Takk. Jenna tok fram pengene fra lommeboken og ga henne.

Salgskvinnen bøyde seg og lette etter en pose under bordet. Ut fra en liten radio som hang fra bordet og som det også sto Vernas Barneklær på, knitret et oppdatert værvarsel svakt.

Men det var ikke mange som hørte varselet om en mulig tornado.

Himmelen var overskyet, og det lynte i horisonten. Luften var varm og fuktig. Jenna presset baksiden av hånden mot den svette pannen og sjekket Caleb. Han var nok sulten nå, og hun måtte finne et sted der hun kunne gi ham mat. Hun ga Carrie en slurk vann fra en flaske, så ville hun gjøre seg ferdig med handlingen og komme seg hjem før det begynte å regne.

–Den lille piken din er nydelig.

Jenna ble oppmerksom på en kvinne ved den andre enden av bordet som hadde stoppet opp og så på dem. Hun var på Jennas alder, midt i tjueårene, med kort, rett og rødt hår og et hyggelig smil.

–Takk, sa Jenna.

–Og… den fremmede nikket mot barnevognen… jeg overhørte at gutten din er fem måneder gammel?

–Ja, sa Jenna og smilte bredt.

–Får jeg lov? Kvinnen kom nærmere og lente seg over vognen til Caleb. –Å, så liten han er! Og så skjønn!

–Her er posen din, sa salgskvinnen til Jenna.

–Takk. Hun rakte fram hånden for å ta den.

–Hvem likner han på? Den fremmede kvinnen ble stående.

–Faren sin. Han har sin fars øyne.

Nå la Jenna merke til en mann ved den andre enden av bordet. Han var på samme alder som kvinnen, og antakelig sammen med henne, etter måten han betraktet henne på.

–Så heldig du er. Det er nydelige barn, sa kvinnen.

–Takk, sa Jenna igjen og dyttet posen med barneklær ned i kurven på vognen.

Kvinnen hadde rett, tenkte Jenna mens hun banet seg vei gjennom det travle markedet. Hun var heldig, men det siste året hadde vært tøft for familien hennes. En uke etter at hun oppdaget at hun var gravid, mistet Blake jobben som bakkemannskap på Dallas-Forth Worth internasjonale flyplass. Etter som ukene og månedene gikk, tok Blake alt arbeid han kunne finne. Han kom hjem med hendene fulle av træler etter en lang dag på en byggeplass, eller han sovnet foran TV-en etter å ha utført en rekke leveranser som bud. Men alt dette var midlertidige jobber og dårlig betalt.

Blake greide ikke å finne en god, fast jobb.

Jenna var kasserer i en bank og jobbet så lenge hun kunne før fødselen. De var i ferd med å bruke opp det lille de hadde av sparepenger, og hun var redd de skulle miste huset sitt. Inntil for seks uker siden. Da fikk Blake jobb i flyttebyrået American Journey Movers. Det var en fulltidsjobb, og heldigvis med sosiale forsikringsordninger som var til hjelp da hun fikk Caleb.

Ulempen var at Blake alltid var på farten. Han startet i Florida den ene uken, så var han i Minnesota den neste. Heldigvis kom søsteren til Jenna, Holly, fra Atlanta og ble i to uker etter at Caleb ble født. Blake måtte nemlig av gårde til Kentucky og Virginia dagen etter at Jenna kom hjem fra sykehuset med babyen.

Nå var han i Alaska.

Jenna savnet ham.

–Du greier deg fint, Jen, pleide Blake å si. –Du gir ikke opp. Vi skal komme oss gjennom dette. Tenk på alt vi har vært gjennom så langt.

Han hadde rett, og hun var takknemlig. Det gikk bedre for dem nå. Hun hadde en frisk liten guttebaby og en nydelig datter. Blake hadde funnet en god jobb. Ja, hun var virkelig heldig. De hadde kunnet beholde huset og greide å betjene gjelden.

For å spe på finansene prøvde Jenna å få dataregistreringsoppdrag hun kunne gjøre hjemmefra. Hun var også forsiktig med penger og brukte aldri mer enn de hadde råd til. Det var derfor hun hadde tatt Cassie og Caleb med hit i familiens ti år gamle Ford Focus.

Men hun hadde vært litt i tvil i morges. Værvarselet hadde meldt at det var en viss risiko for dårlig vær senere på ettermiddagen. Da hun sto i oppkjørselen hjemme, så himmelen bra ut, og hun regnet med å være hjemme igjen tidlig på ettermiddagen. Det var også en del ting hun virkelig trengte, og dette var den beste tiden å dra på.

De hadde vært heldige så langt, tenkte Jenna mens hun fortsatte å bane seg vei gjennom de travle gangene på markedet. I tillegg til barneklærne hadde hun fått tak i billige håndklær og lakener. B-varer med så små feil at man ikke engang kunne se dem. Nå var hun på jakt etter en bordlampe. Hun hadde fått øye på en til to dollar. Den samme i butikken kostet femten.

Caleb begynte å bli utålmodig. Jenna måtte gi ham mat, men ville gjerne ha tak i lampen først. Hun prøvde å huske hvilken rekke hun hadde sett den i, da hun kjente den første regndråpen.

Så virvlet et vindkast opp noe papir og støv. Selgerne begynte å legge presenninger og plast over varene, andre rullet opp løse vegger i lerret. Jenna dro opp kalesjen på vognen til Caleb, fikk på Cassie regnjakken og slo opp paraplyen i samme øyeblikk som det begynte å hølje ned.

De krøp sammen mot regnet og løp for å få dekning under telttaket til et stort piknikområde. Der presset de seg inn sammen med andre handlende idet hagl på størrelse med golfballer dundret ned og smalt så hardt i teltduken at Jenna var redd den ville gå i stykker.

–Mamma, jeg er redd! Cassie slo armene om moren.

Jenna trakk henne nærmere og holdt hardere i barnevognen. Hun bet seg i leppen mens hun så på stormen og lynene og angret på at de ikke hadde dratt tidligere.

–Mamma, jeg vil hjem!

–Jeg også, vennen min. Det stopper snart. Så finner vi en kake til deg, jeg gir Caleb mat, og så drar vi hjem, ok?

Jenna kjente at Cassie nikket med det lille hodet mot benet hennes.

–Hva? Jeg kan ikke høre deg, skatt!

Jenna vred hodet raskt rundt mot en mann i menneskemengden lenger bak. Han hadde en mobiltelefon presset mot øret. –Hallo?

Andre snudde seg mot en kvinne. –Er det virkelig sant? ropte hun inn i mobilen sin.

–Jeg kan ikke høre deg! sa mannen og stirret først opp, så hjelpeløst mot telefonen. Til menneskene rundt seg sa han: –Kona mi er øst for Lancaster. Hun sa at en tornado har truffet dem, og så døde telefonen. Han la vekk sin egen. –Jeg må finne henne. Og dere bør søke dekning et bedre sted!

Som på et signal begynte en sirene å ule. Jenna kjente igjen den lyden. Byen hadde et hundretalls varselssirener og testet dem en gang i måneden.

Men dette var ingen prøve.

Signalet var et varsel om å søke ly umiddelbart.

–Mamma!

Jenna sto som naglet fast.

En massiv mur av en svart sky i form av en trekant hadde plutselig reist seg i vest, der himmelen nå var blitt unaturlig grønn. Jenna ble plutselig tørr i munnen og kjempet mot panikken som steg opp i henne.

–Herregud! sa en gammel mann og rettet på brillene mens han pekte opp mot himmelen. –Det er en skolebuss som spinner rundt der oppe, langt oppe i luften!

Jenna klemte Cassie inntil seg og mumlet en bønn.

Wildhorse Heights i Texas

Jennas hjerte dunket som besatt.

Hun trodde ikke sine egne øyne og følte seg helt nummen mens hun stirret mot den enorme veggen av svarte skyer som kom virvlende mot markedet gjennom regnet.

Selgerne fløy hit og dit for å prøve å beskytte varene sine, og folk løp i alle retninger. Hylet fra sirenen forsterket panikken hos dem som krøp sammen under teltet, og noen løp mot den nærmeste bygningen. Tuting fra bilhorn skingret fra alle kanter.

På den andre siden av bordrekkene så Jenna at biler ble sittende fast i en forgjeves kamp for å komme seg vekk. Hun overveide hvilke sjanser hun hadde for å få barna til bilen langt borte på parkeringsplassen før stormen traff dem.

Vi rekker det ikke.

–Mamma! Cassie holdt hendene over ørene. –Jeg vil ikke være her, mamma! Jeg er redd!

Cassie gråt.

Vi må finne et trygt sted, med en gang!

Den nærmeste bygningen var det beste hun kunne håpe på. Hun lot Caleb bli sittende i vognen, det gjorde det lettere for henne å bevege seg raskt med begge barna. Hun strammet raskt selene som holdt ham fast, heiste Carrie opp på hoften og holdt henne med den ene hånden mens hun styrte Caleb og vognen med den andre.

Da de bega seg ut i regnet, blåste taket på teltet vekk.

–Hold fast i meg, Cassie!

Jenna bøyd seg ned mot vinden, fast bestemt på å komme seg bort til bygningen som lå omtrent tretti meter unna. Hun så hvor mange som presset seg mot inngangen og ba om at hun skulle greie å få inn barna.

Det nytter ikke å snu nå, vi har ingen andre steder å gjøre av oss.

Gjenstander fra markedet begynte å fly omkring i luften rundt dem, en fluktstol, en bokhylle og et hagebord som spratt mot bakken og trærne og ble slengt videre.

Over sirenen og alt bråket hørte Jenna et skrik. Hun snudde seg og så en eldre mann som var slått i bakken av en vedkubbe som kom farende gjennom luften. Folk som hadde stoppet for å hjelpe ham, sto plutselig midt i veien for en svær søppelkasse som kom rullende i rasende fart før den traff dem som om de hadde vært kjegler på en bowlingbane.

Jenna skulle til å prøve å hjelpe, men vognen til Caleb begynte plutselig å riste og ble løftet opp av et vindpust som prøvde å vri ham vekk fra grepet hennes. Hun kjempet for å holde Caleb og Cassie fast mens hun fortsatte mot bygningen, og ba en bønn for hver eneste meter før hun nådde inngangen og alle de andre som prøvde å presse seg inn.

–Vær så snill, skynd dere! ropte Jenna over den hylende vinden.

Den store, firkantede bygningen, kalt Saddle Up Center, ble bygd for flere tiår siden og hadde betonggulv, metallvegger og metalltak. Inne sto rekker med bord med klær og andre ting som var til salgs, i tillegg til møbler og samlegjenstander plassert rundt omkring. Hundrevis av redde shoppere trengte seg inn i lokalet.

Det lå en eim av bange anelser i luften. Den advarende sirenen ble etterfulgt av et rasende stakkatobombardement av løse gjenstander som smalt mot vegger og tak. Bygningen ristet som om den var under artilleriangrep.

De som hadde mobiltelefoner som fungerte, skrek ut hva de fikk av rapporter.

–En masse skadde i Lancaster!

–Transformatorer har blåst vekk, det brenner overalt!

–En tornado er på vei hit!

Så lød et høyt brak idet en lyktestolpe trengte gjennom taket, og den lange stangen ble hengende og svaie faretruende over folkemengden.

Lyset begynte å blafre mens løse gjenstander og skrot fortsatte å hamre mot bygningen, og vinden økte i styrke.

–Huset holder ikke stort lenger! ropte en mann.

Caleb skrek, og Jenna stirret opp mot taket. Treverket som holdt det sammen, begynte å bøye seg og sprekke. Hun strakte hals og lette febrilsk etter et sted de kunne gjøre av seg.

–Mamma! Cassie hulket.

Hun var tung å holde på armen, og Jenna måtte sette henne ned.

–Nei, mamma, ikke gjør det, vær så snill! Jeg er redd. Hold meg!

–Vi må finne et trygt sted, vennen min.

Jennas hjerte dunket mens hun så etter en trapp til en kjeller, et galleri, hva som helst der hun kunne beskytte barna.

Men det fantes ingenting.

Kjære gode Gud, vær snill og hjelp oss!

Taket begynte å bevege seg. En tønne punkterte metallet som en kule og smalt ned på ett av bordene. Så ble en liten bil med vettskremte folk inni slynget gjennom en av veggene og landet på mengden av hjelpeløse shoppere. Folk skrek, og noen prøvde å løfte den vekk fra dem som var truffet.

Veggene på bygningen var i ferd med å revne. Jenna pustet fortere og kjente pulsen dundre like hardt i ørene som i hjertet. Hun kastet seg på knærne og trakk Cassie og Calebs vogn nærmere.

Vi må ikke dø her.

–Denne veien! ropte en kvinne inn i øret på henne. –Bli med meg! Det er tryggere her!

Jenna kjente igjen den rødhårede kvinnen hun hadde møtt tidligere, hun som hadde vært så opptatt av Caleb.

–Du trenger visst en hjelpende hånd! La meg ta ham for deg, vi må komme oss over gulvet!

Jenna fikk ikke tid til å tenke seg om. Hun lot kvinnen ta hånd om trillen til Caleb og bar Cassie, mens mannen som var sammen med kvinnen, ryddet vei for dem. Pulsen hennes galopperte, men hun følte seg likevel litt lettet.

Midt i bråket og forvirringen fant de et hjørne der fire enorme blomsterurner i betong sto lagret mot en egg. La oss være trygge her! Vær så snill, la oss være i sikkerhet! Urnene var omtrent en meter høye og en meter i firkant med et smalt mellomrom som var tomt.

Brølet var nå så intenst at Jenna kjente vibrasjonene i ribbena idet bakken begynte å riste.

Kvinnen skjøv trillen til Caleb inn i tomrommet mellom urnene, og Jenna fulgte etter med Cassie. De krøp sammen, og trebiter begynte å regne ned fra taket.

Adrenalinet pumpet i Jenna, hun skalv i hele kroppen og ba om at familien hennes måtte klare seg.

Mens mannen prøvde å dra en seilduk over dem, så Jenna vinden suge ut dørene av bygningen og dra mennesker med seg.

Taket vred på seg idet takstolene ga etter, og store bjelker falt ned på hjelpeløse mennesker. Biter av veggene ble revet av, så var taket borte, og folk forsvant opp i de svarte, virvlende skyene. Metall, trebiter og søppel regnet ned på Jenna og de andre.

Tårene strømmet ned over Jennas ansikt.

Vær så snill å hjelpe oss! Sørg for at barna mine er trygge! Ikke la oss dø!

De tunge urnene begynte å røre på seg.

I dette forferdelige kaoset holdt Jenna hardt i Cassie og hadde tak i rammen på vognen mens vinden hele tiden prøvde å rive den vekk fra henne. Den snille fremmede damen holdt også fast i den.

Kjære Gud, vær så snill å hjelpe meg!

Det siste Jenna husket var at hun tviholdt på barna sine og ba, før noe traff henne i hodet. Hun så stjerner før alt ble svart.

*

Jenna Cooper fløt.

Hun lå og drev under en strålende sol mens myke bølger av varmt vann skvulpet mot en strand fylt med hvit sand. Blake var ved siden av henne, Caleb lå og sov mellom dem, i skyggen av håndklær. Cassie bygde sandslott.

Jenna var fullkomment tilfreds og så på måkene som gled over dem, mens de sirklet, skrek, inviterte henne…

… de skrek… trakk henne opp fra stranden… tok henne høyere, lenger og lenger bort fra Blake og barna… nei… hun kunne ikke forlate dem… skrikingen… nei… hun var ikke klar til å forlate dem… hun ble løftet stadig høyere opp… dette kunne ikke skje…

Jenna slo opp øynene, myste og prøvde å venne seg til lyset. Hvor er jeg? En million forvirrede tanker raste gjennom hodet mens hun kjente etter hvordan hun følte seg. Hun lå på ryggen. Hun rørte på tærne og fingrene og trakk pusten dypt. Det gjorde ikke vondt. Hvor er Blake og barna? Hun syntes hun hørte bråk fra radioer i det fjerne. Hun hostet, gned seg i øynene og kjente noe varmt og kjent tett inntil seg.

–Mamma!

–Cassie! Jenna snudde seg mot henne for å se nærmere på henne i det svake lyset. Cassie hadde sår på kinnene. –Er du skadet, vennen min? Er du ok?

–Jeg tror det. Du blør i hodet.

Jenna kjente noe hovent i pannen og følte seg forsiktig mot hårfestet med hånden. Det var ømt og klissete, og fingertuppene ble røde av blod.

–Ja, jeg fikk visst en liten skramme.

Cassies ansikt trakk seg sammen, og hun begynte å gråte igjen. –Jeg er redd! Hva var det som hendte, mamma?

En rekke flyktige bilder passerte i hodet på Jenna. Markedet, stormen, letingen etter et sted å gjøre av seg, en rødhåret kvinne som hjalp henne med Caleb, urnene der de fant dekning, alt som ble svart, bygningen som knakk sammen, vognen i Jennas  hånd.

Nå var hånden tom.

Hun så seg rundt.

Hvor er ungen min?

–Caleb? sa hun redd før hun brølte: –Caleb!

Rett før stormen brøt ut, satt Kate Page, reporter på Dallas-kontoret til det globale nyhetsbyrået Newslead, og snakket i telefonen ved skrivebordet sitt.

Hun hadde akkurat fått en telefon fra Cody Warren, en seksten år gammel skolegutt hvis far var blitt drept uken før rett sør for Dallas av en bilist som stakk av.

–Kan du være så snill og hjelpe oss med å finne han som drepte faren min?

Kate rettet på hodetelefonene mens han fortsatte.

–Vi må sørge for at folk får vite om hva som hendte. Politiet sier at de ikke har noen spor, de har ingenting. Codys stemme knakk. –Vi begravde ham i går.

I årenes løp hadde Kate holdt følelsesmessig avstand til de menneskene hun sto overfor mens hun rapporterte om tragedier. Men hun mistet aldri medfølelsen, og hun syntes forferdelig synd på denne tenåringen som hadde ringt opp hver eneste nyhetsredaksjon i Dallas-Fort Worth.

Han fortjente at man var vennlig og sannferdig mot ham.

–Cody, jeg er så lei for det som har hendt. Jeg føler virkelig med deg.

–Takk.

–Jeg kan ikke garantere at det blir en story av det, men jeg lover at jeg skal se nærmere på det, ok?

Det ble stille en stund.

–Lover du det?

–Det lover jeg.

–Ok, takk skal du ha.

Kate ble sittende stille en stund etter å ha lagt på, så trakk hun pusten. Hun ble distrahert et øyeblikk av kaklingen fra politiradioen som gjenga meldinger fra nødetatene i den andre enden av rommet der Tommy Koop, en nyhetsassistent, fulgte med på sendingene.

Kate syntes hun hørte ordet tornadoer før Tommy senket volumet, og hun gikk ut fra at det bare var brannmenn som utvekslet synspunkter om værmeldingene.

Ti mennesker befant seg på kontoret, og de fleste av reporterne var ute. Kate hadde en time på seg før neste oppdrag, tid nok til å holde løftet hun hadde gitt innringeren. Hun gjorde et raskt online-søk hos nyhetsredaksjonene i forstedene etter de siste rapportene fra bilulykken der føreren stakk av. Det var ikke stort å finne. Hun tok en rask ringerunde til utrykningspolitiet, sheriffene i Ellis og Dallas og politistasjonen i Cedar Hill, som ulykkesstedet sorterte under. Kate kom igjennom til en politibetjent, som oppdaterte henne.

–Faren til Cody hadde stoppet for å hjelpe en bilist, en eldre kvinne, med å skifte dekk på Bear Creek Road da han ble truffet av en bil, sa betjenten.

–Et medlem av Good Samaritan-organisasjonen? Kate noterte.

–Det stemmer.

Etterforskerne hadde et uklart bilde av den mistenktes bil fra sikkerhetskameraet i en butikk, men de regnet med at folk som visste noe, ville melde seg. Betjenten oppga tid og sted til Kate.

Etter samtalen så hun ut av vinduene fra kontoret i tjueandre etasje. Himmelen var blitt mørk, og det regnet med kjappe lynglimt innimellom.

Hun ringte tilbake til Cody for å få mer bakgrunn om faren hans. Med blyanten sittende fast mellom tennene skrev hun en artikkel på trehundre ord om letingen etter bilen som var innblandet i dødsfallet til en Good Samaritan-bilist. Hun sendte den til nyhetsdesken og håpet at Chuck Laneer, sjefredaktøren, fikk sett på den før Dorothea Pick, nyhetsredaktøren.

Lyden fra politiradioene økte i styrke da det ble meldt om storm, og Tommy gikk fram og tilbake mellom skrivebordet og vinduet før han begynte å ringe rundt. Tidligere på dagen var det sendt ut en værmelding som advarte mot en viss fare for tornadoliknende tilstander. Kate tenkte over det et øyeblikk og lurte på hvor stor sannsynlighet det var for at en tornado skulle ramme dem. Godt hun hadde tatt med seg regnjakken. Hun hadde fortsatt litt tid før oppdraget Dorothea hadde gitt henne –å dekke et bystyremøte om parker.

Kate kikket bort på Tommy. Han var en snill, hardtarbeidende gutt, tenkte hun. Så lurte hun på om Chuck og Dorothea hadde gitt noen reporter i oppdrag å dekke den mulige stormen.

Hun tok et overblikk over det midlertidige skrivebordet sitt og på tavlen over, der hennes forgjenger hadde latt en del ting henge igjen. Et fillete bykart ved siden av en kalender og en falmet liste med kontaktnummer.

Hun hadde vært i en avis i Ohio før hun mistet jobben. Nå var hun inne i sin første uke av tre i «praktikanttjeneste» på Newsleads Dallas-kontor. Praktikanttjeneste? Det dreide seg om en ren jobbkonkurranse.

Kate var en av tre reportere i dette opplegget. De andre to kandidatene hadde erfaring og var fra Texas.

Roy Webster på 42 år, hadde jobbet i Houston Chronicle i tjue år før han ble sagt opp. Temaet han hadde vært en del av, hadde vært i finalen for en Pulitzer-pris for dekningen av orkanen Ike.

Da de møttes første gangen, strakte Webster fram hånden og sa: –Du er ikke fra Texas, er du vel, Kate?

–Nei, det er jeg ikke.

–Da har du valgt en helvetes måte å bli kjent med staten på. Han blunket megetsigende.

Den andre kandidaten, Mandy Lee på 33, var en allround-reporter som hadde vært skjønnhetsdronning i tenårene. Hun hadde vunnet to nyhetspriser før hun gikk med på å ta imot en avskjedspakke fra Dallas Morning News.

Hun var kjølig mot Kate da de traff hverandre.

–Canton, Ohio? Jeg visste ikke engang at de hadde en avis i den knøttlille byen. Mandy smilte avmålt.

Kate visste at hun hadde oddsene mot seg. Hun hadde også hatt en følelse av at Dorothea Pick mislikte at hun sto på listen over kandidater.

–Du er heldig som får være her, hadde Dorothea sagt. –Det var så mange sterke søkere bare her i Dallas.

Chuck Laneer, for sin del, var imponert over hvor iherdig Kate hadde jobbet i Ohio, og hadde vært bestemt, men fair.

–Bare vis oss det beste du kan gjøre, sa han.

Jo da, hun skulle gjøre mer enn det.

Roy og Mandy var kanskje bedre kvalifisert, men Kate sto på og ga aldri opp. Når praksisperioden var over, ville en av dem ha en jobb. De andre måtte dra hjem uten.

Det var ikke aktuelt for Kate å tape. De fleste nyhetsredaksjonene rundt om i landet kuttet ned på folk, og få nye ble ansatt. Dette var Kates beste sjanse til å få en heltidsjobb, kanskje hennes eneste, og så langt så det ikke bra ut.

Så langt hadde hun ikke fått utrettet stort annet enn å komme med innspill til andres artikler. Hun hadde fått navnet sitt på bare én artikkel som var brukt på landsbasis. Mye sto på spill for henne her.

Hun måtte ikke mislykkes.

Kate møtte blikket til Grace som smilte til henne fra skjermspareren, og en følelse av skyld gikk gjennom henne.

Tok jeg den rette beslutningen ved å gjøre dette?

Grace, Kates seks år gamle datter, var igjen hjemme i Canton, der hun bodde hos venner. Kate savnet henne forferdelig og hatet å være borte fra henne, men hun trengte en heltidsjobb. Hun ble sagt opp fra Repository for seks måneder siden, og denne «praksisen» i Dallas var den beste sjansen hun hadde til en ny start.

Men det gikk altså ikke spesielt bra foreløpig. Hun måtte levere nyhetssaker med større tyngde.

Telefonen til Kate ringte. Det var Dorothea.

–Jeg har artikkelen din. Kom inn til meg.

Da Kate kom inn til Dorotheas skrivebord, klappet nyhetsredaktøren på en stol hun hadde trillet opp ved siden av hennes egen. Hun hadde Kates artikkel på skjermen.

–Sett deg, sa Dorothea. –Jeg vil at du skal se hva jeg har tenkt å gjøre.

Dorothea Pick, nestkommanderende på kontoret, var i slutten av førtiårene. Kate synes hun brukte litt for mye sminke, og med de overdrevent buede øyebrynene så hun ut som om hun var konstant forbauset eller sint. Stemmen var vennlig og full av sørstatssjarm som grenset til nedlatenhet hver gang hun snakket med Kate om arbeidet hennes.

–Dette er godt skrevet, men ingen nasjonal nyhet. Dorotheas telefon ringte. Hun så på nummeret. –Vent litt, denne må jeg ta. Inn i telefonen sa hun: –Hvor er du? Ok, hva har du? Ja, ja… men slo den ned? Etter å ha ventet på svar kikket Dorothea bort mot Chuck Laneers kontor som var omgitt av glassvegger. De kunne se at han satt i telefon, han sto ved siden av skrivebordet med opprullede skjorteermer og brillene dyttet opp i pannen. Han rettet en fjernkontroll mot flatskjermen. –Jeg setter deg over til Chuck.

Dorothea overførte samtalen og tok opp igjen Kates artikkel. Det klikket i musen og tastaturet mens hun fjernet linje etter linje.

–Som du vet, ble denne tragedien rapportert lokalt, så dette er i beste fall en lokal oppdatering, og lokale oppdateringer er aldri på mer enn toppen hundre ord. Med kirurgisk presisjon reduserte hun Kates artikkel til nittifem ord. –Og som vi begge vet, setter vi ikke signaturer under oppdateringer.

Kate så på at Dorothea slettet navnet hennes.

–Sånn, sa Dorothea. –Hva synes du om det?

–Jeg kan ikke forstå at dette ikke er en story, sa Kate. –Denne mannen jobbet frivillig som brannmann, han var tidligere marineinfanterist og tjenestegjorde i Afghanistan. Han stoppet for å hjelpe en kvinne som hadde besøkt sin døende ektemann på sykehuset og betalte for det med sitt liv. Den som er ansvarlig for å ha drept ham, har så langt sluppet unna med det.

Dorothea nikket og smilte. –Beklager, dette er en trafikkulykke. Nå bør du komme deg av gårde til oppdraget jeg ga deg.

–Det om parkene i byen?

–Det dreier seg om Dealey Plaza.

–Men en voldsom storm nærmer seg, kanskje med tornadoer. Kanskje jeg kunne hjelpe til med å dekke den? Det hørtes ikke ut til at møtet kunne dreie seg om toppnyheter. Jeg kunne følge opp det senere.

–Vi har kontroll på stormen. Vi trenger noen på møtet om parkene.

–Men… Kate kikket stadig bort på han som fulgte med på politiradioen og Chuck Laneer i telefonen på kontoret sitt… –jeg synes virkelig…

–Nekter du å ta oppdraget, Kate?

–Nei da, slett ikke.

–Leste du rapporten om Dealey Plaza som jeg ga deg?

–Ja. Men det eneste som står der, er at man foreslår å plante noen trær.

–Du er ikke fra Texas, så du kan tilgis for at du ikke forstår at Dealey er et historisk landemerke av nasjonal interesse. Alt som gjelder parken, interesserer redaktører over hele landet. Kom deg av gårde nå.

Kate gikk tilbake til skrivebordet for å hente tingene sine.

Hun prøvde å skyve unna frustrasjonen og trakk på seg regnfrakken, men ble ikke kvitt den nagende følelsen at Dorothea prøvde å holde henne nede. Den siste uken hadde hun gitt de to andre kandidatene bedre nyhetssaker som hadde vakt nasjonal interesse. Det virket som om Dorothea gjorde hva hun kunne for å gi bagateller og uviktige nyheter til Kate.

–Alle slutter med det de holder på med! dundret stemmen til Chuck.

Han sto i døren til kontoret sitt og holdt en notisbok i den ene hånden og brillene i den andre. Trettini harde år i nyhetsbransjen sto skrevet i rynkene som preget ansiktet hans.

–Vi har fått bekreftelse på at tornadoer herjer over hovedstadsområdet. Det er omkomne og mye ødeleggelser. Laneer kikket ned i notisboken. –Vi har folk som drar til Arlington, Grand Prairie og Lancaster.

Laneer pekte på Kate med brillene.

–Jeg vil at du drar til Wildhorse Heights, til Old Southern Glory- loppemarkedet, sør for Lyndon B. Johnson- og Hawn-motorveiene. Markedet er blitt truffet. New York vil ha alt vi får fram, og det raskt, folkens. Legg alt annet til side. Dette er den eneste nyhetssaken i dag. Sett i gang.

